ปิดไอพีโอทริกเกอร์ฟันด์ซีไอเอ็มบี114ล้าน
บลจ.ซีไอเอ็มบี พรินซิเพิล ปิดขายครั้งแรกกองทุนทริกเกอร์ ได้ยอด 114 ล้านบาท  พร้อมลุยซื้อหุ้นช่วงตลาดปรับตัวลง
29 ต.ค. 2565

บลจ.ซีไอเอ็มบี พรินซิเพิล ปิดขายครั้งแรกกองทุนทริกเกอร์ ได้ยอด 114 ล้านบาท  พร้อมลุยซื้อหุ้นช่วงตลาดปรับตัวลง
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล กล่าวว่า บริษัทได้ปิดเสนอขายครั้งแรก (IPO) “กองทุนเปิดซีไอเอ็มบี-พรินซิเพิล ไทยแลนด์ รีคัฟเวอรี่ 8 เปอร์เซ็นต์ ทริกเกอร์” ซึ่งเปิดขายไปเมื่อ วันที่ 14-21 พ.ย.2554 ยอดจองซื้อ 114 ล้านบาท ซึ่งบริษัทจะเริ่มลงทุนทันทีในช่วงที่ตลาดหุ้นปรับตัวลง โดยบริษัทคาดว่า กองทุนนี้จะได้รับอานิสงส์โดยตรงจากการลงทุน ของภาครัฐและเอกชน ที่เตรียมลงทุนเพื่อฟื้นฟูหลังอุทกภัยน้ำท่วมคลี่คลาย 
กองทุนมีนโยบายเน้นลงทุนหุ้นในประเทศที่มีปัจจัยพื้นฐานดีและมีการเติบโตสูง ระยะเวลาลงทุนประมาณ 8 เดือน โดยมีเป้าหมายการลงทุนชัดเจนที่ 8% หากเข้าลงทุนได้ในช่วง 940-960 จุด จะสามารถทริกเกอร์ 8% ได้ที่ดัชนีประมาณ 1,000 จุดกว่าๆ ต่ำกว่าจุดสูงสุดของดัชนีที่ประมาณ 1,100 จุดกว่าๆก่อนปรับตัวลงในไตรมาส 3 ที่ผ่านมา
“กองทุนจะเน้นลงทุนหุ้นที่แข็งแกร่ง แต่ถูกเทขายอย่างหนักในช่วงน้ำท่วม นอกจากนั้นจะเลือกหุ้นในหมวดธุรกิจที่จะได้รับประโยชน์โดยตรงจากการลงทุนของทั้งภาครัฐและเอกชนในการฟื้นฟูประเทศหลังน้ำท่วม ซึ่งถ้ากองทุนนี้เข้าลงทุนในช่วงตลาดปรับตัวลง ก็มั่นใจว่าจะได้รับผลตอบแทน 8% ตามเป้าหมายที่ตั้งไว้ภายในครึ่งแรกของปีหน้า” นายอนุสรณ์ กล่าว 
บลจ.ซีไอเอ็มบี-พรินซิเพิล ประเมินว่า เศรษฐกิจไทยจะฟื้นตัวอย่างรวดเร็วภายในครึ่งแรกของปี 2555 เนื่องจากความร่วมมือจากทั้งภาครัฐและเอกชน ความพร้อมของแรงงาน ขณะที่ความเสียหายของเครื่องจักรและโรงงานอยู่ในวงจำกัด อีกทั้งมีคำสั่งซื้อสินค้าจากทั้งในประเทศและต่างประเทศ ที่รอการผลิตอยู่ ประกอบกับบริษัทชั้นนำของโลกที่มีฐานการผลิตในไทยยังยืนยันไม่ย้ายฐานการผลิต